ઘરમાં બોલવા – ન બોલવાનો આખો ખેલ બહુ બારીક હોય છે. સાવ નહીં જેવી અને નાની બાબતમાંથી ઘોંઘાટ વધતો જાય છે. એને શાંત કરવા જતાં વક્તાઓ વધે છે ને નવો ઘોંઘાટ આકાર લે છે. પરિસ્થિતિઓની પણ આવૃત્તિ હોય છે અને દર થોડા સમયે નવી આવૃત્તિ ‘પ્રકાશિત’ થાય છે. કેટલીક ‘સારી’ આવૃત્તિઓ બજારમાં બહુ વહેંચાય છે, કારણ કે પરિવાર બહારના કુટુંબીજનો, જ્ઞાતિજનો અને પરિચિતજનોને એવી આવૃત્તિઓમાં બહુ રસ પડે છે. કેટલીક ‘સારી’ આવૃત્તિઓની તો લોકો જાતે ઝેરોક્સ કરીને વહેંચવા નીકળે છે. ઘરની ચાર દીવાલ વચ્ચેની નાની-નાની વાતોની બોલ-બોલ પાંચજન્ય કક્ષાના શંખનાદ સુધી પહોંચી જાય ત્યાં સુધી ઘણા પરિવાર બેહોશ હોય છે. તેઓ જાણતા જ હોતા નથી કે નાના-નાના બે ચાર ટાંકા ન લેવાથી આકાશ તૂટી પડવા તત્પર બની ગયું હોય છે. ડહાપણની કટોકટી ક્યારેક આપણા પરિવારોને કોઈક જુદા જ નિર્જન ટાપુ તરફ હંકારી જાય છે. સ્વવિવેક, સ્વભાન અને સ્વસંયમ સિવાય આજકાલ ચોતરફ જોવા મળતા આ રાજરોગનો કોઈ ઉપાય નથી.